Zagreb, 2. srpnja 2020.g.

**Z A P I S N I K**

sa **90. sjednice** Povjerenstva za odlučivanje o sukobu interesa održane dana 2. srpnja 2020. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 89. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Članica Povjerenstva Tončica Božić predlaže da se dnevni red dopuni s toč. 11. Davanje mišljenja u predmetu M-55/20, na zahtjev dužnosnika MANUELA MARKOVIĆA, zamjenika općinskog načelnika Općine Sveti Ivan Žabno.

Predsjednica Povjerenstva predlaže dopunu dnevnog reda s toč. 12. Donošenje odluke u predmetu P-307/19, dužnosnica KOLINDA GRABAR KITAROVIĆ, predsjednica Republike Hrvatske do 18. veljače 2020.g.

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-285/19, dužnosnica SANJA PALČIĆ, glavna tajnica Ministarstva rada i mirovinskog sustava,** iznosi predmet i navodi da je protiv dužnosnice podnesena prijava u kojoj prijavitelj postavlja pitanje je li Sanja Palčić prijavila i bila dužna prijaviti u svoju imovinsku karticu da je unatrag par godina od kontroverznog poduzetnika …………………….. sa adresom u Hiltonu u Zagrebu dobila na korištenje i besplatno raspolaganje tijekom cijele godine kamp kućicu CASA MOBILLE u njegovom kampu Šimuni na Pagu te da istu koristi zajedno sa suprugom te sinom i članovima njegove obitelji. Nadalje, podnositelj navodi kako se ništa u životu ne dobiva besplatno te da Sanja Palčić i njezin suprug rade protuusluge …………………. i njegovim prijateljima. Isto tako podnositelj navodi kako sve prekršajne, porezne i kaznene prijave podnesene protiv ……………….. leže u nečijim ladicama ili su odbačene, a radi se o prijavama iz 2005. i 2006.g. Podnositelj prijave nadalje navodi kako poduzetnik ……………………….. devastira pomorsko dobro te plaća gradu Pagu koncesiju za samo 1/10 površine auto kampa Šimuni čime direktno oštećuje proračun grada Paga jer je gradonačelniku grada Paga kupio izbore na način da je svakome tko je zaokružio tog kandidata i poslao njemu sliku kao dokaz, nagradio s 300,00 kuna. Nadalje, podnositelj prijave ističe kako su česti gosti autokampa ljudi iz pravosuđa koje je tamo doveo ……………… te da ………………………….. sazna za svaku prijavu podnesenu protiv njega te stoga ima vremena uništiti dokaze, posložiti papire ili prijetnjama zastrašiti svjedoke.

S obzirom da se navodima iz prijave ukazuje na propust prijave podataka u Izvješću o imovinskom stanju i sukob interesa rukovodeće državne službenice Sanje Palčić s jedne strane te na mogući sukob interesa dužnosnika Ante Fabijanića, gradonačelnika grada Paga, s druge strane, a da se radi sadržajno nepovezanim okolnostima te s obzirom da navedene osobe obvezuje različit pravni okvir u smislu ZSSI-a, Povjerenstvo je donijelo zaključak kojim se postupak u odnosu na navedene osobe razdvaja.

U postupku su pribavljeni svi relevantni podaci.

Izvjestiteljica predlaže da se donese odluka o nepokretanju postupka u odnosu na okolnost da ista u podnesenom Izvješću o imovinskom stanju nije prijavila korištenje kamp kućice, obzirom da navedenu činjenicu ista nije u obvezi prijaviti Povjerenstvu.

Izvjestiteljica predlaže i da se predmet dostavi Županijskom državnom odvjetništvu u Zagrebu vezano uz okolnosti navedene u prijavi koje se odnose na supruga dužnosnice.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tončica Božić kao izvjestiteljica u predmetu **P-139/20, dužnosnik MARINKO GALOVIĆ, načelnik stožera-zamjenik zapovjednika Hrvatskog ratnog zrakoplovstva i protuzračne obrane,** iznosi predmet i navodi da je uvidom u izvješće o imovinskom stanju koje je dužnosnik podnio Povjerenstvu povodom stupanja na dužnost utvrđeno da je dužnosnik u dijelu podataka o poslovnim udjelima, dionicama i vrijednosnim papirima naveo udio u vlasništvu od 10% u trgovačkom društvu Slavonska posavina d.o.o. te da nije izvršen prijenos upravljačkih prava.

U postupku je pribavljena sva relevantna dokumentacija.

Izvjestiteljica predlaže da se donese odluka o pokretanju postupka zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva Slavonska posavina d.o.o. na povjerenika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-361/19, dužnosnik BORIS ABRAMOVIĆ, direktor trgovačkog društva Hrvatski operator tržišta energije d.o.o.,** iznosi predmet i navodi da su protiv dužnosnika podnesene prijave u kojima se ističe kako je dužnosnik Boris Abramović zbog opravdanih sumnji i istrage o lažiranim putnim nalozima, namještanjima natječaja i krivotvorenju službenih isprava organizirao kriminalnu skupinu u cilju prikrivanja i uništavanja dokaza o kriminalnim radnjama. Nadalje, podnositelj navodi da je dužnosnik krajem 2019.g. organizirao krivotvorenje i uništavanje službenih isprava, a da su posao za njega odradile ……………… i ………………………… te da im je za obavljanje krivotvorenja dogovorena i dodatna isplata koju je sukladno dogovoru dužnosnik izvršio, ali ne iz vlastitih sredstava već putem lažiranih i lažno obrazloženih prekovremenih sati.

U postupku su pribavljeni svi relevantni podaci.

Izvjestiteljica predlaže da se donese odluka o nepokretanju postupka s obzirom da iz zaprimljenih prijava ne proizlazi da je u postupanju dužnosnika, vezano za okolnosti krivotvorenja i uništavanja isprava, došlo do moguće povrede odredbi ZSSI-a. S obzirom da okolnosti koje podnositelji navode u svojim prijavama upućuju na moguće počinjenje kaznenog djela navedene prijave uputiti će se Državnom odvjetništvu Republike Hrvatske na daljnje nadležno postupanje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tončica Božić kao izvjestiteljica u predmetu **P-182/19, dužnosnik IVO MIHALJEVIĆ, gradonačelnik Grada Opuzena,** iznosi predmet i navodi da je protiv dužnosnika podnesena prijava radi povrede načela obnašanja dužnosti dužnosnika jer mu na njegova vijećnička pitanja konstantno odbija dati odgovore i potrebne materijale te na taj način navodno opstruira njegov rad u Gradskom vijeću. U prijavi podnositelj upućuje na zapisnik sa sjednice Gradskog vijeća na kojoj je kao gradski vijećnik istaknuo pitanje neplaćanja komunalne naknade, između ostalih, trgovačkih društava Sopta d.o.o. i Opus Delta d.o.o.

U postupku je pribavljena sva relevantna dokumentacija.

Izvjestiteljica predlaže da se donese odluka o nepokretanju postupka s obzirom da navodi iz zaprimljene prijave, vezano za odgovaranje gradonačelnika na vijećnička pitanja o neplaćanju komunalnih doprinosa trgovačkih društava Sopta d.o.o. i Opus Delta d.o.o., ne upućuju na moguću povredu odredbi ZSSI-a počinjenu od strane navedenog dužnosnika te budući da iz ostalih prikupljenih podataka i dokumentacije povodom zaprimljene prijave ne proizlazi da je došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-229/19, dužnosnica SANDRA JAKELIĆ, općinska načelnica Općine Rogoznica,** iznosi predmet i navodi da je protiv dužnosnice podnijeta prijava u kojoj se navodi kako dužnosnica svako jutro sa svojim osobnim automobilom putuje iz Šibenika u Rogoznicu na posao. Dužnosnica prema navodima iz prijave godinama živi u Šibeniku u stanu, dok dužnost obnaša u Općini Rogoznica.

U postupku je pribavljena sva relevantna dokumentacija.

Izvjestiteljica predlaže da se donese odluka o nepokretanju postupka s obzirom da iz prikupljenih podataka povodom ne proizlazi da je u postupanju dužnosnice došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Predsjednica Povjerenstva kao izvjestiteljica u predmetu **P-61/20, dužnosnik NIKŠA PERONJA, općinski načelnik Općine Jelsa,** iznosi predmet i navodi da je protiv dužnosnika podnesena prijava u kojoj se u bitnome navodi da je dužnosnik iskoristio svoju poziciju i javnim sredstvima, protupravno, sebi i svojoj obitelji te stranom investitoru priskrbio imovinsku korist. U prijavi se obrazlaže da su u proračunu Općine Jelsa za 2019.g., u Programu građenja komunalne infrastrukture u Općini Jelsa za 2019.g. predviđena sredstva za izgradnju ceste „Lučice-Račić“ u iznosu od 100.000,00 kn. Riječ je o cesti koja spaja županijsku cestu sa lokalnom/nerazvrstanom cestom te se u Programu građenja komunalne infrastrukture ne spominje izgradnja odvojaka iste. U Izmjenama i dopunama Programa građenja komunalne infrastrukture u Općini Jelsa za 2019.g., za izgradnju iste ceste predviđen je iznos od 200.000,00 kn. U prijavi se nadalje navodi da je proboj predmetne ceste izvršen u 2019.g., ali s dodatkom dva odvojka koja vode do građevinske čestice u vlasništvu obitelji dužnosnika te do građevinske čestice stranog investitora. Podnositelj prijave izražava da su se navedeni odvojci financirali iz 100.000,00 kn razlike, za koliko je povećan predviđeni iznos za izgradnju ceste te se na taj način pogodovalo vlasnicima čestica do kojih vode navedeni odvojci.

U postupku su pribavljeni svi relevantni podaci.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-313/19, dužnosnica LUCIANA STERLE PERUCH, zamjenica općinskog načelnika Općine Mošćenička Draga,**  iznosi predmet i navodi da je dužnosnica podnijela Izvješće o imovinskom stanju povodom stupanja na dužnost. Uvidom u dostavljeno izvješće utvrđeno je kako je dužnosnica pod rubrikom „Poslovni udjeli, dionice i vrijednosni papiri u poslovnim subjektima“ navela kako je bračni drug 100% vlasnik trgovačkog društva Peruch d.o.o. te da prijenos prava nije izvršen te je podnijela novo izvješće i pod rubrikom „Poslovni udjeli, dionice i vrijednosni papiri u poslovnim subjektima“ navela kako je osobno 100% vlasnik trgovačkog društva Peruch d.o.o. te da je prijenos prava izvršen na fizičku osobu. U ime dužnosnice odvjetnica je Povjerenstvu dostavila dopis u kojem se navodi kako je dužnosnica 6. veljače 2017.g. imenovana prokuristom trgovačkog društva Peruch d.o.o. te je dana 15. studenog 2017.g. postala jedini član navedenog društva i podnijela ostavku na mjesto prokurista. Dužnosnica je također prenijela upravljačka prava sukladno članku 16. st.1. ZSSI-a te se u prilogu dostavlja Ugovor o prijenosu upravljačkih prava na temelju udjela u društvu Peruch d.o.o. sklopljen između dužnosnice i ………………… iz Opatije dana 20. listopada 2017.g. Zaprimljen je još jedan dopis u kojem se navodi kako je dužnosnica u ožujku 2019.g. otkazala Ugovor o prijenosu upravljačkih prava. S obzirom na nemogućnost nalaženja novog povjerenika Povjerenstvo je obaviješteno kako je dužnosnica privremeno imenovana za direktoricu društva Peruch d.o.o.

U postupku su pribavljeni svi relevantni podaci.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova prokurista trgovačkog društva Peruch d.o.o., u razdoblju od stupanja na dužnost 25. svibnja 2017.g. do 19. listopada 2017.g. te potom člana uprave – direktora društva Peruch d.o.o. od 4. ožujka 2019.g. zbog moguće povrede članka 16. stavka 1. ZSSI-a, koja proizlazi iz propusta da na povjerenika prenese upravljačka prava na temelju udjela u kapitalu trgovačkog društva Peruch d.o.o., u kojem dužnosnica ima više od 0,5% udjela u vlasništvu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-52/20, na zahtjev dužnosnika DRAŽENA MRŠIĆA, pomoćnika ravnatelja Hrvatskog zavoda za mirovinsko osiguranje do 18. kolovoza 2019.g.,** iznosi predmet i navodi da je dužnosnik podnio zahtjev za mišljenjem u kojem navodi kako bi slijedom tumačenja i uputa Povjerenstva, dopunio zamolbu za izdavanje mišljenja Povjerenstva o ne postojanju sukoba interesa, sukladno članku 20. stavku 4. ZSSI-a u vezi eventualnog zasnivanja radnog odnosa s pravnom osobom s kojim je HZMO bio u poslovnom odnosu kao osnivač i aktualni vlasnik, tj. trgovačkim društvom Hrvatsko mirovinsko investicijsko društvo d.o.o. za upravljanje alternativnim investicijskim fondovima. Navedeno društvo registrirano je od 12. studenog 1997.g. pri Trgovačkom sudu u Zagrebu te djeluje na temelju odobrenja tadašnje Komisije za vrijednosne papire Republike Hrvatske od 10. ožujka 1998. na temelju rješenja Hrvatske agencije za nadzor financijskih usluga, je ovlašten osnivati i upravljati alternativnim investicijskim fondom. Temeljni kapital društva iznosi 5.000.000,00 kn. Jedini član Društva je Hrvatski zavod za mirovinsko osiguranje.

Dužnosnik ističe kako, kao pomoćnik ravnatelja za provedbu EU uredbi i međunarodnih ugovora ni ugovorno, statutarno ili kao punomoćnik, nikada nije bio u nikakvim upravljačkim ulogama ili odgovornostima ili donosio ikakve pa ni poslovne odluke glede ijednog pravnog subjekta u vlasništvu HZMO-a s kojima je zavod u poslovnim odnosima, apsolutno uključujući i one iz članka 4. stavak 3. navedenog zakona s bilo kojom tvrtkom u vlasništvu zavoda pa tako ni sa navedenim društvom za upravljanjem AIF om, za koji pretpostavlja da je u poslovnom odnosu s svojim osnivačem. Dužnosnik navodi kako radno mjesto za koje bi se sukladno mišljenju Povjerenstva eventualno sklopio ugovor o radu nije radno mjesto s upravljačkim ovlastima /prokurist ili član uprave, etc / već radno mjesto izvršni direktor, voditelj odjela, savjetnik i slično.

Izvjestiteljica predlaže da se donese odluka da se na temelju članka 20. stavka 4. ZSSI-a, daje suglasnost dužnosniku za moguće stupanje u radni odnos u trgovačkom društvu HRVATSKO MIROVINSKO INVESTICIJSKO DRUŠTVO d.o.o., na radnom mjestu koje nije upravljačko, odnosno na kojem ne obavlja poslove upravljanja navedenim subjektom, s obzirom da iz utvrđenih okolnosti poslovnih odnosa između Hrvatskog zavoda za mirovinsko osiguranje i trgovačkog društva HRVATSKO MIROVINSKO INVESTICIJSKO DRUŠTVO d.o.o., koji su nastali u vrijeme obnašanja dužnosti pomoćnika ravnatelja HZMO-a, ne proizlazi da postoji sukob interesa dužnosnika Dražena Mršića.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Aleksandra Joić-Ileković kao izvjestiteljica u predmetu **M-54/20, na zahtjev dužnosnice SANJE ŠABAN, pomoćnice ministra graditeljstva i prostornog uređenja,** iznosi predmet i navodi da je dužnosnica dostavila zahtjev za mišljenjem u kojem postavlja upit smije li u smislu ZSSI-a dužnosnik sudjelovati u znanstvenom i istraživačkom projektu, a da polje istraživanja nije vezano uz poslove kojima se bavi u Ministarstvu. Naime, dužnosnica navodi da su u okviru poslova kojima se bavi u Ministarstvu graditeljstva i prostornog uređenja izrada prostornih planova državne razine kao i uspostava informacijskog sustava prostornog uređenja, a da je dobila priliku sudjelovati u znanstveno istraživačkom projektu valorizacije kulturne baštine čiji bi rezultat bio uspostava smjernica i kriterija kojima bi se vrijedni arhitektonski dijelovi mogli zadržati u prostoru.

Izvjestiteljica predlaže da se donese mišljenje da na temelju članka 13. stavka 3. ZSSI-a dužnosnica može za vrijeme obnašanja dužnosti pomoćnice ministra graditeljstva i prostornog uređenja sudjelovati u znanstveno istraživačkom projektu kao i stjecati prihode i naknade po osnovi sudjelovanja u navedenom projektu, uz obvezu da u Izvješću o imovinskom stanju dužnosnika prijavi Povjerenstvu prihode stečene na temelju navedene istraživačke djelatnosti, istekom godine u kojoj su prihodi ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **P-75/20 na zahtjev RADMILE ČAHUT, predsjednice Sindikata zdravstva Hrvatske,** iznosi predmet i navodi da podnositeljica zahtjeva moli očitovanje Povjerenstva smije li državni tajnik Ministarstva zdravstva biti imenovan predsjednikom Upravnog vijeća Kliničkog bolničkog centra Rijeka te je li Rješenje Vlade Republike Hrvatske o imenovanju suprotno odredbama ZSSI-a. Pritom navodi da je osnivač KBC-a Rijeka Republika Hrvatska.

Izvjestitelj predlaže da se donese očitovanje da dužnosnik Željko Plazonić, državni tajnik u Ministarstvu zdravstva, na temelju članka 14. stavka 2. ZSSI-a, može, istovremeno uz obnašanje dužnosti državnog tajnika u Ministarstvu zdravstva, biti predsjednik Upravnog vijeća ustanove Klinički bolnički centar Rijeka, budući da je navedena ustanova proglašena pravnom osobom od posebnog državnog interesa, pri čemu nema pravo na naknadu, osim prava na naknadu putnih i drugih opravdanih troškova.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tončica Božić kao izvjestiteljica u predmetuu predmetu **M-55/20, na zahtjev dužnosnika MANUELA MARKOVIĆA, zamjenika općinskog načelnika Općine Sveti Ivan Žabno,** iznosi predmet i navodi da je dužnosnik dostavio zahtjev za mišljenjem u kojem postavlja upit može li otvoriti obrt koji bi se bavio ugostiteljstvom, točnije cafe bar, navodeći pritom kako bi u navedenom obrtu imao zaposlene, odnosno on sam ne bi u istom obrtu bio zaposlen.

Izvjestiteljica predlaže da se donese mišljenje da nema zapreke da dužnosnik uz obnašanje dužnosti zamjenika općinskog načelnika Općine Sveti Ivan Žabno, u vlasništvu ima ugostiteljski obrt radi obavljanja gospodarske djelatnosti i stjecanja prihoda. Sukladno članku 14. stavku 1. upućuje se da poslove upravljanja predmetnim obrtom prenese na poslovođu, sukladno odredbama Zakona o obrtu. U Izvješću o imovinskom stanju dužan je prijaviti podatke o imovini koja predstavlja sredstva za obavljanje djelatnosti obrta pa tako i vozila i druge strojeve koji se upisuju u javne registre, neovisno o vrijednosti, te druge pokretnine veće vrijednosti, kao i ostvarene prihode od navedenog obrta.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Predsjednica Povjerenstva kao izvjestiteljica u predmetu **P-307/19, dužnosnica KOLINDA GRABAR KITAROVIĆ, predsjednica Republike Hrvatske do 18. veljače 2020.g.** iznosi predmet i navodi da je protiv dužnosnice podnesena prijava u kojoj se u bitnome ukazuje na nezakonito otpuštanje radnika devedesetih godina te niz radnih sporova i kaznenih postupaka koji su, prema ocjeni podnositelja prijave, zbog propusta sudaca, vođeni na njegovu štetu. U odnosu na dužnosnicu podnositelj prijave navodi da mu nije omogućena osobna predaja dokumentacije u Uredu predsjednice Republike Hrvatske, već je dokumentaciju morao slati poštom što mu je uzrokovalo dodatne troškove. Podnositelj prijave navedeno ocjenjuje „neprihvatljivim i štetnim za narod Republike Hrvatske.“ U prijavi se nadalje navodi da Predsjednica Republike Hrvatske, nakon zaprimanja dokumentacije, nije poduzela potrebne radnje kako bi otklonila učinjene propuste prema podnositelju prijave, a vezano za povredu njegovih radnih prava. Podnositelj prijave također ukazuje da je Kolinda Grabar-Kitarović u svoj ured imenovala nekompetentne osobe koje su donosile nekvalitetne odluke, što je dovelo do loše organizacije ureda i nekvalitetnog usmjeravanje novca poreznih obveznika, uslijed čega je Udruga diskriminiranih i nezadovoljnih građana Republike Hrvatske brisana iz Registra udruga, a sredstva planirana za navedenu udrugu preusmjerena su onima koji ih nisu zaradili.

U postupku su pribavljeni svi relevantni podaci.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**